Fjölgað hefur í starfsliði Ríkislögreglustjóra Aðalheiður Ámundadóttir skrifar 7. nóvember 2019 06:15 Haraldur Johannessen er ríkislögreglustjóri . Fréttablaðið / Anton Brink Stöðugildum hjá Ríkislögreglustjóra hefur fjölgað um átta á síðustu tíu árum . Þau fóru úr 126 árið 2008 í 134 árið 2018 . Mest er fjölgunin í hópi aðalvarðstjóra og lögreglufulltrúa . Á sama tíma hefur stöðugildum hjá lögreglunni á höfuðborgarsvæðinu fækkað um 42 stöðugildi . Þau voru 411 árið 2008 en 369 á síðasta ári . Þetta kemur fram í svari dómsmálaráðherra við fyrirspurn Unnar Brár Konráðsdóttur , varaþingmanns Sjálfstæðisflokksins . Greiðslur til beggja embætta hækkuðu umtalsvert á tímabilinu . Ríkislögreglustjóri fékk 1.200 milljónir úr ríkissjóði árið 2008 . Í fyrra fékk embættið 1.901 milljón úr ríkissjóði . Greiðslur úr ríkissjóði til lögreglunnar á höfuðborgarsvæðinu voru 2.930 milljónir árið 2008 en hækkuðu jafnt og þétt og voru 4.847 milljónir í fyrra . Tólf yfir - og aðstoðaryfirlögregluþjónum hjá embætti ríkislögreglustjóra bjóðast nú betri launakjör en áður eftir að samkomulag þess efnis var gert í ágústmánuði .